PRITARTA

 Lazdijų rajono savivaldybės tarybos

 2019 m. kovo d.

 sprendimu Nr.

**VIEŠOSIOS ĮSTAIGOS LAZDIJŲ KULTŪROS CENTRO**

 **2018 M. VEIKLOS ATASKAITA**

VšĮ Lazdijų kultūros centras, kuriam priklauso ketveri kultūros namai bei dvylika laisvalaikio salių, esančių Lazdijų rajono savivaldybės teritorijoje, vykdo kultūrinę veiklą ir tenkina Lazdijų krašto bendruomenės poreikius nuo 2004 metų pradžios. 2018 metais surengė 515 kultūrinių-pramoginių renginių įvairių amžiaus grupių žiūrovams, tame tarpe 113 kultūrinių renginių vaikams ir jaunimui bei 55 diskotekas. Rajono bendruomenei ir svečiams buvo pasiūlyti festivaliai, šventės, popietės, diskusijos, susitikimai, svarbių istorinių datų paminėjimai. Per metus renginiuose apsilankė 64259 žiūrovai.

Dalis renginių, veiklų, susitikimų vyksta bendradarbiaujant su vietos kaimų bendruomenėmis, seniūnijomis, kitomis organizacijomis. Komandinis darbas padeda surengti kokybiškas šventes. Galime pasidžiaugti ir kultūros darbuotojų kūrybiškumu bei puikiomis bendravimo ir bendradarbiavimo kompetencijomis. Meno kolektyvai noriai dalyvauja renginiuose, kultūrinėje veikloje, rengia įvairias programas, pristato jas savo krašte ir svetur. Pernai Lazdijų kultūros centre veikė 51 meno mėgėjų veiklos kolektyvas ir 19 būrelių bei studijų, kuriuose dalyvavo 688 saviveiklininkai bei studijų ir būrelių lankytojai, iš jų 9 kolektyvai ir 9 vaikų ir jaunimo būreliai bei studijos, kuriuose lankėsi 195 jauni žmonės. 17 kolektyvų dalyvavo 2018 m. Lietuvos šimtmečio dainų šventėje „Vardan tos...“. Bendras kultūrinių veiklų lankytojų srautas kultūros centre ir padaliniuose per 2018 metus - beveik 104 000. Neformalaus švietimo programose dalyvavo beveik pusantro šimto jaunų žmonių. Vykdyti VšĮ Lazdijų kultūros centro veiklos rezultatai atitiko aukščiausios kategorijos reikalavimus. Ši kategorija 2010 m. gruodžio 14 d. buvo patvirtinta Lazdijų rajono savivaldybės tarybos sprendimu Nr. 5TS-1334.

2018 metais kultūros centras siekė:

* Užtikrinti kultūros ir meno plėtrą Lazdijų rajono savivaldybės teritorijoje;
* **Organizuoti įvairaus pobūdžio renginius ir sudaryti sąlygas Lazdijų r. savivaldybės bendruomenei juose dalyvauti;**
* **Užtikrinti etninės kultūros išsaugojimą ir perimamumą bei profesionalaus meno sklaidą;**
* Bendrauti ir bendradarbiauti su įvairiomis miesto, rajono, apskrities, respublikos įstaigomis, organizacijomis, ieškoti užsienio partnerių;
* Tobulinti kultūros centro veiklą ir teikiamų paslaugų kokybę;
* Skatinti įvairaus amžiaus ir socialinių grupių žmonių laisvalaikio užimtumą ir įvairiapusę saviraišką bei kolektyvų meninę veiklą;
* Vykdyti informacijos apie kultūros centro veiklą sklaidą;
* Gerinti materialinę įstaigos bazę.

**Lazdijų kultūros centro veikla**

Lazdijų kultūros centras – tai kultūros įstaiga, kuri puoselėja krašto tradicijas, tenkina gyventojų kultūrinius poreikius, ugdo kūrybinę iniciatyvą, įprasmina laisvalaikį, viešai teikia kultūros paslaugas, sudaro sąlygas visuomenei ir kiekvienam jos nariui dalyvauti kultūros procesuose, pritraukia įvairaus amžiaus žmones į mėgėjų kūrybinę veiklą, užtikrina profesionalaus meno sklaidą,yra atviras naujovėms ir partnerystei.

 Siekiant tikslo **užtikrinti kultūros ir meno plėtrą Lazdijų rajono savivaldybės teritorijoje** buvo organizuoti valstybinių švenčių ir atmintinų datų renginiai: Laisvės gynėjų dienos, Valstybės atkūrimo dienos, Nepriklausomybės atkūrimo dienos, Kalniškės mūšio metinių, Valstybės dienos šventės, Baltijos kelio, Vilties ir gedulo dienos bei gen. Adolfo Ramanausko – Vanago žūties metinių minėjimai. Didelio žiūrovų susidomėjimo sulaukė kultūriniai- pramoginiai renginiai „Pasienio fiesta“, „Lazdijų ruduo 2018“, Rudenėlio, Žolinių, Sekminių, Eglutės įžiebimo, „Metelio bangos“ šventės ir kiti renginiai vietos bendruomenėse. Pravesta 44 edukaciniai užsiėmimai.

Galime pasidžiaugti 2018 m. vykdyta etninės kultūros veikla bei folklorą ir tradicijas puoselėjančių renginių įvairove. Tradiciškai vyko respublikinis liaudiško muzikavimo konkursas „Griežkit skripkos“, armonikierių varžytuvės „Grok, armonika“, kapelų šventė „Netgi vakaruškos“, vaikų ir jaunimo folkloro bei amatų šventė „Piemenėlių Sekminės“, folkloro ir kulinarinio paveldo šventė „Mes esam dzūkai“, folklorinių šokių šventė „Šokim šokimėlį“, Joninių ir Rasos šventės.

 **Užtikrinant profesionalaus meno sklaidą** įvyko 14 spektaklių ir 5 parodos,

 Lazdijų Šv. Onos bei Kučiūnų Šv. Kazimiero bažnyčiose - XIII-ojo vargonų muzikos festivalis „Clavis Coeli“ koncertai.

 Vykdant kultūros darbuotojų tobulinimąsi, kolektyvų pasiruošimą Lietuvos dainų šventei nuolat bendradarbiaujama su Lietuvos nacionaliniu kultūros centru. Organizuojant patriotinius renginius bendradarbiaujama su KASP Dainavos 1-osios rinktine, šios rinktinės Lazdijų 108 kuopa, Antano Juozapavičiaus šaulių I-osios rinktinės Gen. Adolfo Ramanausko - Vanago šaulių 104-osios kuopos šauliais bei šios kuopos jaunaisiais šauliais. Kitų švenčių ir pramoginių veiklų organizavime bendraujama su Lazdijų darželiais mokyklomis “Kregždutė“, „Vyturėlis“, Lazdijų meno mokykla, Lazdijų krašto muziejumi, Lazdijų rajono savivaldybės viešąja biblioteka bei jos padaliniais, Veisiejų ir Metelių regioniniais parkais, seniūnijomis ir bendruomenėmis, Alytaus sunkiosios muzikos klubu „Hard rock“. Plėtojant tarptautinį bei vietinį bendradarbiavimą Lazdijų kultūros centras glaudžiai bendradarbiavo su Gardino srities, Seinų, Punsko, Kalvarijos, Marijampolės, Šakių, Alytaus, Druskininkų meno mėgėjų kolektyvais, įvairiomis miesto, rajono, apskrities, respublikos institucijomis, mokymo įstaigomis bei organizacijomis.

 Siekiant tikslo **tobulinti kultūros centro veiklą ir teikiamų paslaugų kokybę** siekta įtraukti įvairaus amžiaus ir socialinių grupių žmones į kultūrinę veiklą, skatintas kolektyvų meninis tobulėjimas, įvairiapusė saviraiška. Kultūros centre veikė 8 vaikų neformalaus švietimo būreliai, suaugusiems vyko keramikos, šokio užsiėmimai. Skatinant įvairaus amžiaus ir socialinių grupių žmonių laisvalaikio užimtumą ir įvairiapusę saviraišką nuolat kviečiame naujus žmones įsijungti į kolektyvų meninę veiklą. Kolektyvų meniniam tobulėjimui orgnizuojamos šventės-apžiūros: kapelų šventė-varžytuvės „Netgi, vakaruškos“, kurioje dalyvavo 10 kapelų; teatrų šventė–apžiūra „Gonkelės“, kurioje dalyvavo 4 meno mėgėjų teatrai; vaikų teatrų šventė-apžiūra „Bildukai“; folklorinių šokių šventė-apžiūra „Šokim šokimėlį“; tradicinė teatrų šventė „Dobilėlis penkialapis“. Seirijų kultūros namų teatras „Evoliucija“ ir Veisiejų kultūros namų teatras „Veidai“ dalyvavo apžiūroje ir buvo atrinkti į Lietuvos Šimtmečio Dainų šventės „Vardan tos..“ Teatro dieną. Meninės veiklos kolektyvai minėjo gražias gyvavimo sukaktis: Meninės raiškos studija „Macinga“ -10 metų veiklos sukaktį, folkloro ansamblis „Radastėlė“ – 15 metų jubiliejų. Meno mėgėjų kolektyvai ir būreliai reprezentuoja kultūros centrą įvairiuose renginiuose ne tik rajone, bet ir respublikoje bei už jos ribų. Iš viso per metus mėgėjų meno kolektyvai Lazdijų kultūros centrui ir Lazdijų rajono savivaldybei atstovavo renginiuose Alytuje, Druskininkuose, Vilniuje, Vilkaviškyje, Palangoje, Marijampolės , Alytaus, Varėnos, Kalvarijos, Šakių savivaldybėse. Per metus surengta 77 meno mėgėjų kolektyvų koncertai, dalyvauta 7 išvykose užsienyje, 24 išvykose už rajono ribų, dviejuose šimtuose įvairaus žanro renginių pristatytos meninės - koncertinės programos. Šiemet 22 kolektyvai ruošėsi atrankoms, 17 kolektyvų bei 208 saviveiklininkai dalyvavo Lietuvos dainų šventėje „Vardan tos“, atstovaudami Lazdijų rajoną su puikiomis meninėmis programomis (2014 m. Lietuvos dainų šventėje „Čia mūsų manai“ dalyvavo 10 kolektyvų ir 152 saviveiklininkai). 32 kultūros centro kolektyvams suteiktos kategorijos: 3 kolektyvai turi I kategoriją, 8 kolektyvai- II kategoriją, 12 kolektyvų- III kategoriją, 7 kolektyvai- IV kategoriją ( iki 2017 metų buvo 25 kultūros centro kolektyvams suteiktos kategorijos: 2 kolektyvams I kategorija, 3 kolektyvams- II kategorija, 12 kolektyvų - III kategorija, 8 kolektyvams- IV kategorija.). Tai rodo, kad meno mėgėjų kolektyvų meninis lygis ženkliai pagėrėjo, kolektyvai aprūpinti kokybiškais tautiniais bei sceniniais kostiumais, kolektyvų vadovams suteikta galimybė tobulinti savo kompetencijas, atnaujinti muzikos instrumentai bei kitos techninės priemonės, kolektyvai dalyvauja konkursuose, apžiūrose, taip augindami savo meninį lygį.

**Siekiant užtikrinti teikiamų laisvalaikio paslaugų įvairovę,** organizuoti tradiciniai renginiai: Lazdijų miesto gimtadienio šventė, tradicinė tarptautinė šventė „Pasienio fiesta“, kur buvo skirta Lietuvos šimtmečiui paminėti. Jos metu vyko stilizuota Kraštiečių olimpiada, kulinarinis konkursas „Grikiai visaip“, instaliacijų paroda „Dovana Lietuvai“, Tarptautinio akordeonistų sąskrydžio dalyvių koncertas, Naktinė šviesų fiesta. Pirmą kartą surengtos vištų lenktynės, sulaukė didelio vietos gyventojų ir svečių dėmesio. Didžiausioje metų šventėje savo menines programas pristatė Lazdijų kultūros centro, Lazdijų švietimo įstaigų kolektyvai, svečiai iš Latvijos, Lenkijos, Baltarusijos respublikų. Tradiciškai organizuota gyventojų mėgstama spalvinga teatralizuota šventė-mugė „Lazdijų ruduo -2018“, kurios tema „Šimtmečio įvykiai ir žmonės“. Į šią šventę jungėsi mokyklos, įstaigos, įmonės, organizacijos, kurios teatralizuotai pristatė joms įsimintiną Lietuvos šimtmečio įvykį. Šiuo renginiu skatinamas įvairių įstaigų bendravimas, kūrybiškumas, taip prisidedant prie bendros šventės nuotaikos kūrimo, vieni kitų pažinimo ir bendruomeniškumo pajautos. Kasmet didelio dėmesio sulaukia Oninių šventė, Pramoginės muzikos šventė „Metelio banga“, Romantikos vakaras bei muzikos ir poezijos vakaras „Rudens tyloj“. Kultūros centro rūsyje veikia savita kultūrinė erdvė -Veiksmo šachta, kurioje vyko jaukūs renginiai jaunimui ir suaugusiems: pažintinis žaidimas jaunimui „Atrask Lazdijus“, šv.Valentino vakaras, „Griežkit, skripkos“ dalyvių vakaronė. Jau tradiciniais tapo Rudaminos tradicinių amatų centre organizuoti renginiai – „Molinės gėlės vakaras“, „Elnio devyniaragio šventė“.

2018 m. įvyko ir visa daug netradicinių, tačiau labai svarbių kultūrinei patirčiai ir atminimui skirtų renginių, tai Šimtmečio žygis per Lietuvą „VARDAN TOS..“, Tarptautinis žygis „28 mylios žuvusiems kariams pagerbti“, A. Ramanausko–Vanago vardo parko atidarymas Bielėnų kaime, paminklo žuvusiems Dainavos krašto partizanams atidengimas prie Seirijų kultūros namų, JAV oro pajėgų Europoje ansamblio „Wings of Dixie“ koncertas, prisiminimų vakaras koncertas kraštiečio kompozitoriaus Viktoro Budrevičiaus 90-osioms gimimo metinėms paminėti, saulės grįžtuvių laukimo folkloro vakaras „Šimtmečio dainos“, roko muzikos festivalis „ Metelys in ROCK-2018“.

 Skatinant gyventojų įsitraukimą į kultūrinę veiklą, buvo siekiama užtikrinti esamų meno kolektyvų kokybišką veiklos organizavimą bei inicijuoti naujų būrelių kūrimąsi, atsižvelgiant į gyventojų poreikius bei skatinant aktyvias kultūrinio laisvalaikio praleidimo formas. Praėjusiais metais kultūros centre veikiantys choreografinės saviraiškos būreliai suteikė galimybę jaunimui, vaikams ir suaugusiems dalyvauti linijinių šokių užsiėmimuose Lazdijų kultūro centre, Veisiejų kultūros namuose. Norintys išmokti muzikuoti turi galimybę mokytis individualiai ir vėliau įsijungti į kolektyvų veiklą.

Didelio žmonių susidomėjimo sulaukė edukaciniai užsiėmimai: keramikos, vilnos vėlimo, duonos kepimo, margučių marginimo, taip pat vykdomos įvairios akcijos. Organizuoti renginiai jaunoms šeimoms, veikė suaugusiųjų keramikos būrelis. Renginiuose naudotos naujos meniškos raiškos, kurios sudomino žiūrovą, išbandyti įvairaus formato renginiai. Įvertinta kas labiausiai domina lankytojus. Vykdant veiklą bendradarbiauta su amatininkais iš Lazdijų rajono savivaldybės, Druskininkų bei Alytaus.

 Siekiant kuo labiau įveiklinti kultūrines erdves vykdyta 9 neformalaus vaikų švietimo programos, kuriose dalyvavo I pusmetį - 110 mokinių, II pusmetį – 122 mokiniai.

2015-2018 m. Lazdijų kultūros centro ir 16 padalinių metinių veiklos duomenų palyginimas

|  |  |  |  |  |  |  |
| --- | --- | --- | --- | --- | --- | --- |
| Kultūros centro ir padalinių veiklos metai | Kolektyvai ir būreliai | Kolektyvų ir būrelių dalyvių skaičius | Bendras  | Diskotekos  | Kultūrinių renginių | Iš jų : |
| Renginių skaičius | Dalyvių skaičius  | Skaičius | Dalyvių skaičius | Skaičius | Dalyvių skaičius | Vaikams ir jaunimui  |
| 2015 | 62 | 575 | 451 | 48906 | 76 | 1606 | 375 | 47300 | 102 |
| 2016 | 71 | 717 | 401 | 36966 | 48 | 1222 | 353 | 35744 | 85 |
| 2017 | 69 | 688 | 484 | 61991 | 54 | 1277 | 430 | 60634 | 106 |
| 2018 | 73 | 752 | 515 | 64259 | 55 | 1207 | 460 | 63052 | 113 |

16 proc. visų renginių yra organizuojami Lazdijų kultūros centre, ir 84 proc. padaliniuose. Lankytojų srautas Lazdijų kultūros centre lyginant 2015 metus ir 2018 metus padidėjo 50 proc. 2018 m. 54 proc. Visų lankytojų dalyvavo kultūros renginiuose Lazdijuose ir 46 proc. apsilankė padalinių organizuojamuose renginiuose. Labai išpopuliarėjo laisvalaikio praleidimo forma - kino vakarai. Per metus Lazdijų kultūros centre buvo parodyta 13 kino filmų ir juose apsilankė 2132 žiūrovai, padaliniuose - 20 kino vakarų, kuriuose apsilankė 969 žiūrovai. Paskutinius metus pastovus išliko diskotekų lankytojų srautas, tačiau tai, kad jaunų žmonių skaičius nuolat mažėja ir ši laisvalaikio forma nėra labai populiari, sudėtiga užtikrinti darbuotojų saugumą, tačiau esant minimaliam jaunimo poreikiui, tokia paslauga teikiama. Modernizuotos laisvalaikio salės ir kultūros namai, kultūros centras kasmet pritraukia vis didesnį lankytojų srautą, didėja renginių įvairovė, o kartu auga ir gyventojų saviraiškos bei kultūrinio pažinimo, turiningo laisvalaikio praleidimo poreikis įvairiose amžiaus grupėse.

**Kultūros darbuotojai per metus kvalifikaciją** kėlė 10 seminarų, buvo organizuoti renginiai, skirti kultūros darbuotojų savišvietai. Per metus įvyko 14 metodinių kultūrinės veiklos aptarimų, kuriuose dalintasi gerąja patirtimi, tobulinti komandinio darbo įgūdžiai.

VšĮ Lazdijų kultūros centro kultūros darbuotojų 2018-ųjų metų kvalifikacijos kėlimo

lentelė

|  |  |  |  |
| --- | --- | --- | --- |
| Seminaro pavadinimas | Data | Vieta | Kultūros darbuotojų skaičius |
| 1. | 2. | 3. | 4. |
| Europos savanorių tinklo (EVS) studijos | 2018 m. vasario 8-16 d. | Suomija Rautavaara miestas | 2 |
| Seminarų ciklas „Kultūros vadovų kūrybinė akademija“ | 2018 m. kovo 18-19 d. | Molėtų rajonas | 2 |
| Centralizuoti pirkimai per CPO LT elektroninį katalogą | 2018 m. balandžio 5 d. | Marijampolės švietimo centras | 1 |
| Tarptautiniai kultūros dialogai ir partnerystė: kultūros centrų tarptautinis mobilumas“ | 2018 m. balandžio 8-14 d. | Ukraina | 2 |
| Mokymai „Kultūros organizacijų ir renginių komunikacijos praktika ir galimybės“ | 2018 m. balandžio 16 d. | Lietuvos nacionalinis kultūros centras | 3 |
| „Žmogus – žmogui, visuomenei, Tėvynei“ | 2018 m. gegužės 9-11 d. | Molėtų savivaldybė | 2 |
| Seminarų ciklas „Kultūros vadovų kūrybinė akademija“ | 2018 m. gegužės 23-25 d. | Molėtų rajonas | 2 |
| Lazdijų rajono kaimo plėtros strategija 2016-2023 metams | 2018 m. gegužės 29 d. | Lazdijų švietimo centras | 1 |
| „Viešieji pirkimai: metai didžiųjų pasikeitimų“ | 2018 m. birželio 20 d. | Lazdijų švietimo centras | 1 |
| Mokesčių, darbo užmokesčio reforma nuo 2019 m. ir finansinės atskaitomybės rengimas | 2018 m. lapkričio 14 d. | MB „Buhalterių mokymai“ Vilniuje | 1 |

**2018 metais vykdytų projektų veiklos pasiekimai**

„Minkštieji“ projektai:

1. Respublikinis liaudiško smuikavimo konkursas „Griežkit, skripkos“ – gautas finansavimas 4 000 Eur. Tai vienintelis renginys Lietuvoje, kuriame skatinamas liaudiškas smuikavimas, taip pat jame dalyvauja vis daugiau dalyvių (pernai buvo 56, daugiau nei užpernai 43). Renginys yra vertinamas ir jam kasmet skiriama vis daugiau finansavimo.

2. „Teatro kelionės: iš miesto į miestelį“ – gautas finansavimas 7 000 Eur. Teatro festivalyje buvo parodyti 9 spektakliai, iš kurių 5 skirti vaikams. Lazdijų krašto bendruomenė labai noriai lankėsi Nacionalinio Kauno dramos, Keistuolių teatrų spektakliuose. Projektas sulaukė virš 2000 lankytojų.

3. Kartu su Menų inkubatoriumi įgyvendinome projektą „Rudaminos etnografinių tradicijų sklaidos ir aktyvinimo programa „Čia mūsų namai“ - gauta suma 7000 Eur. Buvo surengti 4 renginiai, kurie ženkliai pagerino Rudaminos krašto žmonių kultūrinį gyvenimą.

Viso: 18 000 Eur.

„Kietieji“ projektai

1. Kūčiūnų laisvalaikio salės pritaikymas bendruomenės poreikiams. Kapitaliniams darbams skirta – 199104,07 Eur. 2018 metais investuota 80443,24 Eur. Buvo vykdomi griovimo, vidaus apdailos darbai, sienų šiltinimas, vandentiekio ir elektrotechnikos darbai.

2. Rudaminos laisvalaikio salės pritaikymas bendruomenės poreikiams ir liaudies amatų plėtrai. Remonto darbams skirta – 111 964,88 Eur. 2018 metais investuota 103938,43 Eur. Buvo vykdomi projektavimo, vėdinimo sistemų, sienų šiltinimo, terasų įrengimo darbai.

3. Krikštonių laisvalaikio salės pritaikymas bendruomenės poreikiams. Kapitalinio remonto darbams skirta - 199547,50 Eur. 2018 metais panaudota 143 350,20 Eur. Buvo vykdomi stogo keitimo, apdailos, elektrotechnikos, šildymo sistemos, vandentiekio ir nuotekų sistemų remonto darbai.

2018 metais taip pat buvo parengta paraiška projektui „Kultūros renesansas: jungtinės pastangos gaivinti tradicinius amatus“ Lietuvos-Baltarusijos-Latvijos bendradarbiavimo per sieną programai. Projekto vertė buvo 1,1 mln Eur. Nors ir praėjusi 2 administracinio vertinimo etapus, dėl nekokybiško projekto partnerių iš Baltarusijos dokumentų parengimo, projekto paraiška buvo atmesta.

Lazdijų kultūros centro renginių viešinimas ir sklaida

Kultūros centras organizuoja labai daug ir įvairių kategorijų renginių. Atsižvelgiant į renginių specifiką taikomos reklamos bei sklaidos priemonės. Dažniausiai pasitelkiama vietos spauda bei socialiniai tinklai. Vietos laikraščiuose buvo reklamuota 10 renginių ir jų reklamos įkeliamos vidutiniškai 2 savaites iki renginio. Socialiniuose tinkluose taip pat reklamuojama likus 3-2 savaitėms iki renginio. Buvo parengti 5 straipsniai. Lazdijų kultūros centro „facebook“ paskyra turi daugiausiai naudotojų lyginant su visomis Lazdijų rajono įstaigomis – 4073. Taigi per metus 1100 unikalių vartotojų pradėjo sekti kultūros centro „facebook“ puslapį. Taip pat stengiamasi, bent 3 kart per savaitę įkelti naujus įrašus, renginių skelbimus. Planuojama per 2019 metus užauginti 5000 sekėjų srautą. Taip pat, visi kultūros namai ir laisvalaikio salės turi ir savus socialinius kanalus, todėl bendrai su padaliniais kultūrinę informaciją seka apie 8000 naudotojų. Renginių sklaida internete 2018 metais buvo pagrindinis viešinimo kanalas, tokia pati tendencija išliks ir 2019 metams. Be to, bus užprogramuojama daugiau mokamų programų, nes iki šiol tokia reklama „facebook“ tinkle buvo naudojama tik viešinant Pasienio fiestą. Renginių planas ir naujienos keliamos ir į Lazdijų kultūros centro internetinį puslapį bei dalijantis su partneriais.

Siekiant gerinti ir atnaujinti materialinę bazę buvo įsigyta:

Akordeonas Weltmeister - Seirijų k.n.

Akordeonas Welmeister - Krosnos k.n.

Akordeonas Weltmeister - Teizų l.s.

Akordeonas Weltmeister - Krikštonių l.s.

Armonika Tulskaja - Krosnos k.n.

Muzikinis centras - Lazdijų k.c.

Planšetė Samsung - Veisiejų k.n.

Radijo mikrofonų komplektas - Seirijų k.n.

Dinaminiai mikrofonai vokalui - Būdviečio l.s.

Mikšerinis pultas - Būdviečio l.s.

Stovai mikrofonui - Būdviečio l.s.

Nešiojamas kompiuteris - Kučiūnų l.s.

Planšetinis kompiuteris - Lazdijų k.c.

Spausdntuvas-skaneris - Lazdijų k.c.

LED Projektorius - Kučiūnų l.s.

Grotuvas Panasonic SC - Veisiejų k.n.

Nešiojamas kompiuteris - Krosnos k.n.

Nešiojamas kompiuteris - Lazdijų k.c

Kompiuteris su monitorium - Lazdijų k.c.

Kolonėlė X plore - Seirijų k.n.

 Vejapjovė – Vikarinos l.s.

**Viešosios įstaigos dalininkai ir jų įnašų vertė:**

VšĮ Lazdijų kultūros centro steigėjas yra Lazdijų rajono savivaldybė.

2018 m. įstatinis kapitalas padidėjo 542731 Eur ir yra 1501581,65 Eur:

**Gautos lėšos ir jų panaudojimas**:

|  |  |  |  |
| --- | --- | --- | --- |
| **Finansavimo šaltinis** | **Suma** | **Gautomis sumomis apmokėta** | **Suma** |
| Lazdijų rajono savivaldybės programa „Kultūros tradicijų ir mėgėjų meninės veiklos rėmimas“ | 921140 | Darbo užmokestis  | 376970 |
| Soc. draudimo įmokos | 121645 |
| Ryšių paslaugos | 5400 |
| Transporto išlaikymas | 10490 |
| Spaudiniai |  |
| Kitos prekės ( pirktos prekės ir priemonės švenčių organizavimui, spausdintuvų kasetės, smulkus inventorius, patalpų valymo priemonės, kanceliarinės prekės ir kt) | 4750 |
| Komandiruotės | 1500 |
| Kvalifikacijos kėlimas | 395 |
| Komunalinės paslaugos | 40500 |
| Kitos paslaugos (nekilnojamojo turto mokestis, mokestis Registrų centrui, pastato techninė priežiūra, koncertinės programos ir kitos paslaugos renginių organizavimui, elektros ūkio priežiūra, banko paslaugos, pastatų draudimas, mokestis LATGA-i, kilimėlių nuoma, Nepriklausomybės aikštės ir Eglutės puošimo paslauga ir kt.) | 105190 |
|  |  | Negyvenamųjų pastatų įsigijimo išlaidos | 251881 |
|  |  | Kito nematerialaus turto įsigijimo išlaidos | 2420 |
| Lazdijų rajono savivaldybės Meno kolektyvų populiarini-mo, jų veiklos aktyvi-nimo programa | 31745,40 | Įsigyta šviesos ir garso aparatūra Būdviečio ir Seirijų k.n., Lazdijų kultūros centrui; istorinių drabužių dalys ir aksesuarai folkloro ansambliui „Dainuviai“, tautinių kostiumų dalys įvairiems kolektyvams; 10 vyriškų ir 6 moteriški tautiniai kostiumai, tautinių kostiumų dalys, armonika, magnetola, kolektyvų kelionės Lietuvoje ir užsienyje, marškinėliai dainų šventės dalyviams | 31745,40 |
| Lazdijų rajono savivaldybės Neformaliojo vaikų švietimo programa | 10159 | 232 vaikai dalyvavo 9 edukacinėse programose: Etninės kultūros būrelis „Bitelė“; Keramikos būrelis „Molinukas“; Teatras gyvenime ir gyvenimas teatre; Folkloriniai šokiai- linksmai rateliu; Pramoginių- sportinių šokių mokymas; Folklorinių ir lietuvių liaudies šokių mokymas; Pažinkime senolių gyvenimą per folklorinį šokį ir žaidimus; Medijų sklaida. Pažinkime kiną; Dailės terapija. | 10159 |
| Lietuvos kaimo plėtros 2014- 2020 metų programos priemonės „Pagrindinės paslaugos ir kaimų atnaujinimas kaimo vietovėse“ | 163479 | Projektas „Kučiūnų laisvalaikio salės pritaikymas bendruomenės poreikiams“ | 71358 |
|  |  | Projektas „Rudaminos laisvalaikio salės pritaikymas bendruomenės poreikiams ir liaudies amatų plėtrai“ | 52121 |
|  |  | Projektas „ Krikštonių laisvalaikio salės pritaikymas bendruomenės poreikiams“ | 40000 |
| BĮ Lietuvos kultūros taryba | 4000 | Projektas: V Respublikinis liaudiško smuikavimo konkursas „Griežkit, skripkos“ | 4000 |
|  | 7000 | Projektas: Teatro kelionės: iš miesto į miestelį | 7000 |

2018 m. įstaiga už vykdomą veiklą ( pramoginių vakarų jaunimui organizavimo, transporto ir patalpų nuomos, renginių organizavimo ir kt.) gavo 20733 Eur pajamų.

**Informacija apie įsigytą ir perleistą ilgalaikį turtą.**

Per 2018 metus buvo įsigyta ilgalaikio turto:

4 akordeonai Weltmeister Achat 80 bosų už 7400,00 Eur;

Akumuliatorinis siurblys už 855,40 Eur;

Buhalterinė programa „Lobster“ už 2420,00 Eur.

**Viešosios įstaigos sąnaudos per finansinius metus:**

Įstaiga patyrė 1084219 Eur bendrųjų ir administracinių veiklos sąnaudų, iš kurių darbo užmokestis ir su juo susijusios sąnaudos sudarė 513842 Eur.

|  |  |  |
| --- | --- | --- |
| **Eil. Nr.** | **Sąnaudos** | **Suma** |
| 1. | Ilgalaikio turto nusidėvėjimo | 307444 |
| 2. | Darbo užmokesčio ir su juo susijusios | 513842 |
| 3. | Patalpų išlaikymo  | 38263 |
| 4. | Transporto išlaikymo | 28289 |
| 5. | Ryšių | 5164 |
| 6. | Kitos bendrosios ir administracinės sąnaudos ( pirktos prekės ir paslaugos švenčių organizavimui, reklama spaudoje, lankstinukų, plakatų gamyba, mokestis Registrų centrui, prekės ir paslaugos patalpų švaros palaikymui, mokamas šiukšlių mokestis, mokestis už vandenį, laikraščių prenumerata, smulkios garso ir šviesos aparatūros įsigijimas, pastato techninė priežiūra, patalpų nuomos mokestis, koncertinės programos, elektros ūkio priežiūra, banko paslaugos, pastatų draudimas, mokestis Agatai ir LATGA-i, Nepriklausomybės aikštės ir Eglutės puošimo paslauga ir kt.) | 191217 |

Kitos įstaigos sąnaudos ( palūkanų, baudų ir delspinigių bei ilgalaikio turto nurašymo likutine verte) sudaro 2587 Eur.

**Darbuotojų skaičiaus kitimas per metus:**

 2017-12-31 įstaigoje dirbo 77 darbuotojai, o 2018 m. pabaigoje- 71 darbuotojas.

**Duomenys apie įstaigos vadovą:**

Įstaigos direktorius Arūnas Sujeta ( aukštasis universitetinis išsilavinimas (magistro studijos), darbo stažas įstaigoje 15 metų). 2018 m. darbo užmokestis buvo 13056,04 Eur. Komandiruotės dienpinigiai sudarė 1207,90 Eur.

 Direktorius Arūnas Sujeta